VENDIM
Nr. 87, datë 27.3.2026

MBI MIRATIMIN E RIEMËRIMIT TË ZYRTARIT TË PAJTUESHMËRISË SË PROPOZUAR NGA OPERATORI I SISTEMIT TË SHPËRNDARJES “OSSH” SHA

[bookmark: _GoBack]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të pikave 1.2 dhe 2, të “Programit të Pajtueshmërisë së ‘OSSH’ sh.a.”, miratuar me vendimin e Bordit të Entit Rregullator të Energjisë (ERE) nr. 257, datë 21.12.2020; të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; si dhe në zbatim të vendimit të Bordit të ERE-s nr. 343, datë 21.12.2022, “Mbi miratimin e kontratës për ofrimin e shërbimeve të Zyrtarit të Pajtueshmërisë të Operatorit të Sistemit të Shpërndarjes ‘OSSH’ sh.a.”; Bordi i ERE-s, në mbledhjen e tij të datës 27.3.2026, pasi shqyrtoi relacionin me nr. 741/1 prot., datë 18.3.2026, të përgatitur nga Drejtoria e Monitorimit të Tregut dhe Zhvillimit të Burimeve të Rinovueshme, “Mbi riemërimin e Zyrtarit të Pajtueshmërisë së Operatorit të Sistemit të Shpërndarjes ‘OSSH’ sh.a.”,
konstatoi se: 
- Bordi i ERE-s, me vendimin nr. 343, datë 21.12.2022, vendosi miratimin e kontratës për ofrimin e shërbimeve të Zyrtarit të Pajtueshmërisë së Operatorit të Sistemit të Shpërndarjes “OSSH” sh.a.
- Me vendimin nr. 114, datë 27.3.2023, Bordi i ERE-s vendosi të miratojë emërimin e z. Ervis Hazizi si Zyrtar i Pajtueshmërisë i Operatorit të Sistemit të Shpërndarjes sh.a., për një mandat 3-vjeçar (trevjeçar) me afat vlefshmërie deri më 27.3.2026.
- Në vijim të kësaj vendimmarrjeje, me shkresën e protokolluar në ERE me nr. 741, datë 26.2.2026, shoqëria “OSSH” sh.a. ka depozituar kërkesën për riemërimin e Zyrtarit të Pajtueshmërisë z. Ervis Hazizi.
- Në shtojcën 1, të kontratës për ofrimin e shërbimeve të Zyrtarit të Pajtueshmërisë së Operatorit të Sistemit të Shpërndarjes “OSSH” sh.a., të miratuar me vendimin nr. 343/2022, janë listuar kriteret përzgjedhëse që duhet të përmbushë Zyrtari i Pajtueshmërisë.
- Në zbatim të kritereve të sipërcituara, shoqëria “OSSH” sh.a. ka depozituar vendimin nr. 5, datë 20.2.2026, të Këshillit Mbikëqyrës, Curriculum Vitae të z. Hazizi, vetëdeklarimin për pavarësi dhe mungesë konflikti interesi, si dhe vërtetimin e gjendjes gjyqësore.
- Këto kritere konsiderohen të ezauruara për sa kohë kandidati është miratuar më parë nga Bordi i ERE-s me vendimin nr. 114, datë 27.3.2023, për emërimin në këtë detyrë, çka nënkupton se ERE është shprehur tashmë mbi përmbushjen e tyre.
- Gjatë kësaj kohe, Zyrtari i Pajtueshmërisë ka raportuar rregullisht mbi zbatimin e përcaktimeve të Programit të Pajtueshmërisë së Operatorit të Sistemit të Shpërndarjes (OSSH) sh.a., duke kryer kështu funksionet e tij.
- Në germën “D” të kontratës së miratuar me vendimin nr. 343/2022, të Bordit të ERE-s është parashikuar që të vendoset dhe vendimi i Bordit të ERE-s me të cilin miratohet Zyrtari dhe se efektet e kësaj kontrate fillojnë me hyrjen në fuqi të vendimit të Bordit të ERE-s për miratimin e Zyrtarit.
- Në pikat 1.2 dhe 2, të Programit të Pajtueshmërisë, të miratuar me vendimin e Bordit të ERE-s nr. 257, datë 21.12.2020, parashikohet se “OSSH” sh.a. përcakton Zyrtarin e Pajtueshmërisë, i cili më pas miratohet me vendim të Bordit të ERE-s.
- Në kontratën për ofrimin e shërbimeve të Zyrtarit të Pajtueshmërisë, miratuar me vendimin nr. 343, datë 21.12.2022, të Bordit të ERE-s, parashikohet se kontrata hyn në fuqi në datën e nënshkrimit nga palët dhe është e vlefshme për një periudhë 3-vjeçare (trevjeçare). Në kushtet kur mandati aktual përfundon më datë 27.3.2026 dhe për të garantuar vijimësinë e ushtrimit të funksionit të Zyrtarit të Pajtueshmërisë pa ndërprerje, vlerësohet që efektet juridike të kontratës së re të fillojnë në datën e përfundimit të kontratës aktuale në fuqi.
- Referuar praktikës rregullatore të ERE-s dhe detyrimit për dokumentimin e marrëdhënieve kontraktore që lidhen me ushtrimin e funksioneve të Zyrtarit të Pajtueshmërisë, vlerësohet e nevojshme që shoqëria “OSSH” sh.a. të depozitojë në ERE një kopje të kontratës së nënshkruar nga palët, brenda 30 ditësh nga hyrja në fuqi të vendimit, me qëllim ushtrimin e funksionit mbikëqyrës dhe garantimin e zbatimit të saj në përputhje me kuadrin rregullator.
- Në lidhje me sa më sipër, vlerësohet se janë plotësuar kushtet për miratimin e riemërimit të z. Ervis Hazizi si Zyrtar i Pajtueshmërisë së Operatorit të Sistemit të Shpërndarjes “OSSH” sh.a., në përputhje me kontratën e miratuar dhe Programin e Pajtueshmërisë.
Për gjithë sa më sipër, Bordi i ERE-s
VENDOSI:

1. Të miratojë riemërimin në detyrë të Zyrtarit të Pajtueshmërisë së Operatorit të Sistemit të Shpërndarjes “OSSH” sh.a., z. Ervis Hazizi, për një mandat 3-vjeçare (trevjeçar), ofrimi i shërbimeve të të cilit do të rregullohet me kontratën e miratuar nga Bordi i ERE-s me vendimin nr. 343, datë 21.12.2022.
2. Efektet juridike të kontratës për ofrimin e shërbimeve të Zyrtarit të Pajtueshmërisë fillojnë në datën e përfundimit të kontratës aktuale në fuqi.
3. Shoqëria “Operatori i Sistemit të Shpërndarjes” sh.a. të depozitojë në ERE një kopje të kontratës së nënshkruar nga palët, brenda 30 (tridhjetë) ditëve nga marrja dijeni e këtij vendimi.
4. Drejtoria e Monitorimit të Tregut dhe Zhvillimit të Burimeve të Rinovueshme të njoftojë shoqërinë “Operatori i Sistemit të Shpërndarjes” sh.a. dhe z. Hazizi për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
 Ky vendim botohet në Fletoren Zyrtare.

